L-imħabba ta' Alla "U din hi l-ordni, il-liġijiet u d-digrieti li l-Mulej, Alla tagħkom, ordnali ngħallimkom biex tħarsuhom fl-art li se tidħlu fiha biex teħduha f'idejkom: ibża' mill-Mulej, Alla tiegħek, billi int, ibnek u bin ibnek, tħarsu dejjem il-liġijiet u l-kmandamenti kollha tiegħu, li jien qiegħed nagħtik, biex ikollok għomor twil. Isma', o Iżrael, u ħu ħsieb agħmilhom, biex ikollok il-ġid u toktor ħafna, bħalma wiegħed il-Mulej, Alla ta' missirijietek, li jagħtik art tnixxi ħalib u għasel. "Isma', o Iżrael: Alla tagħna l-Mulej, il-Mulej waħdu . Ħobb, mela, lill-Mulej, Alla tiegħek, b'qalbek kollha , b'ruħek kollha u b'saħħtek kollha. Żomm f'qalbek dan il-kliem u dawn il-kmandamenti li qiegħed nagħtik illum. Tennihom lil uliedek, u tkellem fuqhom meta tkun f'darek, u meta tkun miexi fit-triq, u meta timtedd, u meta tqum; torbothom b'sinjal ma' idek u ddendilhom bejn għajnejk . U tiktibhom mal-ġnub tal-bibien u fuq il-bwieb tiegħek. "Il-Mulej, Alla tiegħek, idaħħlek fl-art li ħalef lil missirijietek, lil Abraham, lil Iżakk, u lil Ġakobb, li jagħtiha lilek, bliet kbar u sbieħ li int ma bnejtx; u djar mimlija b'kull ġid li ma ħżintx int; bjar imħaffrin, li ma ħaffirthomx int; dwieli u żebbuġ li ma ħawwilthomx int; u tiekol u tixba'. Qis li ma tinsiex lill-Mulej, li ħarġek mill-Eġittu, minn dar il-jasar. Tibża' mill-Mulej, Alla tiegħek, lilu sservi u taħlef b'ismu. Tmurx wara allat oħra, l-allat tal-ġnus l-oħra ta' madwarek. Għax il-Mulej, Alla tiegħek, hu Alla għajjur f'nofsok, li ma tixgħelx għalik il-qilla tal-Mulej, Alla tiegħek, u jeqirdek minn wiċċ l-art. "La ġġarrbux lill-Mulej, Alla tagħkom, bħalma ġarrabtuh f'Massa. Ħarsu sewwa l-liġijiet tal-Mulej, Alla tagħkom, u l-preċetti u l-kmandamenti li tak. Int tagħmel is-sewwa u t-tajjeb f'għajnejn il-Mulej, biex ikollok ir-risq, u tidħol u tieħu f'idejk l-art tajba li l-Mulej ħalef lil missirijietek. Imbagħad tkeċċi 'l barra l-għedewwa tiegħek minn quddiemek bħalma tkellem il-Mulej. "Meta ibnek għada pitgħada jistaqsik, u jgħidlek: 'X'inhuma dawn il-preċetti, il-kmandamenti u d-digrieti li takom il-Mulej, Alla tagħna?' int twieġeb lil ibnek: 'Konna lsiera tal-Fargħun fl-Eġittu, u ħariġna l-Mulej mill-Eġittu bil-qawwa ta' idejh. U l-Mulej għamel quddiem għajnejna sinjali u għeġubijiet kbar bi ħsara għall-Eġittu, għall-Fargħun u daru kollha. Lilna ħariġna minn hemm biex iġibna fl-art, u jagħtihielna kif ħalef lil missirijietna. Il-Mulej ordnalna li nħarsu dawn il-kmandamenti kollha u li nibżgħu mill-Mulej, Alla tagħna, biex ikollna r-riżq il-jiem kollha ta' ħajjitna bħalma aħna llum. U dan ikun is-sewwa tagħna: li nqisu li nagħmlu din il-liġi kollha quddiem il-Mulej, Alla tagħna, bħalma ordnalna hu.'